Изборном већу Филозофског факултета

**ОДГОВОР КОМИСИЈЕ**

на приговоре Извештају о избору у звање ванредног професора за ужу научну област

Општа историја новог века

Комисија сматра да је поштовала Критеријуме за стицање звања наставника на Универзитету у Београду („Гласник Универзитета у Београду“, бр. 140/08, 144/08, 160/11, 161/11, 165/11, 179/14 – званично тумачење и одлука број 06-1803/11-14 од 16.4.2014. године). Комисија такође сматра да је поштовала критеријум стручности у смислу уважавања заступљености истраживачких тема које покривају ужу научну област Општа историја новог века, а пре свега у смислу потребе поштовања потреба студената на свим нивоима студија у домену друштвено-хуманистичких наука и, посебно, историје.

Проучавањем сва три приговора на извештај нисмо установили да је било која примедба оспорила придржавање свих наведених критеријума, и било којег критеријума посебно.

У примедбама на извештај комисије нема чињеница које упућују да кандидат др Александар Фотић испуњава критеријуме избора прописане наведених правилником. Др А. Фотић одбранио своју докторску дисертацију 1999, и објавио је 2000. као монографију, пре шеснаест година, након чега је са истом монографијом, тј. објављеном докторском дисертацијом биран у звање доцента и, два пута, у звање ванредног професора. Његов избор, под важећим условима, и у односу на радне резултате и професионалне способности предложене кандидаткиње др Марије Коцић, био би незаконит и противан јавном интересу на универзитету који је у власништву Републике Србије.

Комисија констатује да је једина кандидаткиња пријављена на овом конкурсу која испуњава услове Универзитета у Београду, др М. Коцић, у својој кариједи објавила укупно више радова од др А. Фотића, рачунајући и време протекло након првог избора др А. Фотића у звање ванредног професора, и његову укупну каријеру. Број и разноврсност тема која је др М. Коцић истражила сведоче о изузетним радним, стручним и интелектуалним способностима. Радови др М. Коцић су тематски разноврснији , њено разумевање истраживачке проблематике и историјских токова засновани на великим и важним серијама архивске грађе, и у потпуности кореспондирају са захтевима савремене универзитетске наставе и фундаменталних истраживања истовремено. Од изузетне је важности и њена самосталност у непосредном односу са архивском грађом. Број истаживачких радова које је др М. Коцић објавила у научним часописима је импресиван. Њене монографије *Оријентализација материјалне културе на Балкану* и *Венеција и хајдуци у доба Морејског рата* откривају и њену изузетну способност овладавања разноврсним методологијама, и фундаменталног истраживања и историјске синтезе, и спадају међу најзначајнија остварења српске историографије у последњих десет година.

Комисија позива Изборно веће Филозофског факлутета да поштује законитост овог процеса и права кандидаткњие др М. Коцић, која је она заслужила вредним радом и истраживачким напором. Дефицит професионалног уважавања, стручности и познавања прописа, те препотентна ароганција сва три приговора, можда су додатни аргументи, да је комисија донела исправну одлуку.

У Београду, 3. октобра 2016.

проф. др Никола Самарџић,

редовни професор, Филозофски факултет Универзитета у Београду

др Ема Миљковић,

редовни професор, Филолошки факултет Универзитета у Београду

др Владан Гавриловић,

редовни професор, Филозофски факултет Универзитета у Новом Саду